พล.ต.ต.พรชัย ขจรกลิ่น ผบก.น.4 ได้สั่งการให้ พ.ต.อ.วิชัย ณรงค์ ผกก.สน.หัวหมาก และพ.ต.อ.สิทธิศักดิ์ นาคามาตย์ ผกก.สส.บก.น.4 นำกำลังจับกุมตัวนายวรภพ หรือ ชินจัง อายุ 22 ปี ผู้ต้องหาชิงทรัพย์ร้านสะดวกซื้อ โดยจับกุมได้ในห้องพักภายในวัดแห่งหนึ่ง ย่านรามคำแหง พร้อมของกลางหมวกนิรภัย ชนิดเต็มใบสีดำ 1 ใบ รองเท้าแตะ 1 คู่ กางเกงขายาว 1 ตัว อาวุธปืน ชนิดลูกโม่ บีบีกัน 1 กระบอก และกระสุนปืนบีบีกัน 5 ลูก
สืบเนื่องจาก เมื่อวันที่ 31 มีนาคม เวลาประมาณ 05.00 น.ตำรวจ สน.หัวหมากได้รับแจ้งเหตุชิงทรัพย์ร้านสะดวกซื้อ ภายในซอยรามคำแหง 29 แขวงหัวหมาก เขตบางกะปิ กรุงเทพฯ ต่อมาตำรวจ ฝ่ายสืบสวน สน.หัวหมาก ได้ลงพื้นที่ตรวจสอบที่เกิดเหตุ และตรวจสอบภาพจากกล้องวงจรปิดพบว่า คนร้ายสวมหมวกกันน็อกแบบเต็มใบสีดำ ใช้อาวุธปืนลูกโม่ ออกมาข่มขู่พนักงาน แล้วกวาดทรัพย์สินภายในร้านหลบหนีไป
จากนั้นตำรวจได้สืบสวนและตรวจสอบภาพจากกล้องวงจรปิด ตามนโยบาย ผู้บัญชาการตำรวจแห่งชาติ เพื่อหาเส้นทางการหลบหนีของคนร้ายจนทราบว่า คนร้ายในคดีนี้ ได้หลบหนีไปซ่อนตัวอยู่ภายในวัดดังกล่าว โดยระหว่างนั้นคนร้ายจะสวมหมวกกันน็อกตลอดเวลา เพื่ออำพรางเจ้าหน้าที่ ต่อมาตำรวจได้ไปตรวจสอบ พบผู้ต้องหาพักอาศัยอยู่ภายในวัดจึงควบคุมตัว และยึดของกลางทั้งหมดได้ภายในห้องพัก ก่อนนำไปสอบสวนที่ สน.หัวหมาก
จากการสอบสวน ผู้ต้องหาให้การรับสารภาพว่า ไม่มีอาชีพเป็นหลักแหล่ง ต้องอาศัยอยู่ที่วัดแห่งนี้ แต่ระยะหลังติดหนี้ส่งค่างวดรถจักรยานยนต์ 2-3 งวด ทำให้คิดหาเงินมาใช้หนี้ จึงนำอาวุธปืนบีบีกัน สวมหมวกกันน็อกแล้วไปก่อเหตุ ก่อนจะหลบหนีกลับมาวัด เนื่องจากชำนาญเส้นทางเป็นอย่างดี อย่างไรก็ตามทางตำรวจต้องทำการสอบสวนขยายผลอีกครั้ง เบื้องต้นแจ้งข้อหา"ชิงทรัพย์ในเวลากลางคืน" ก่อนนำตัวส่งพนักงานสอบสวน สน.หัวหมาก ดำเนินคดีตามกฎหมายต่อไป